ขสมก.คาดเซ็นสัญญาซื้อรถเมล์ NGV ล็อตแรกล่าช้าไปเป็น 16 ก.ย.58
ขสมก.คาดเซ็นสัญญาซื้อรถเมล์ NGV ล็อตแรกล่าช้าไปเป็น 16 ก.ย.58
11 ส.ค. 2558

นางปราณี ศุกระศร รักษาการผู้อำนวยการองค์การขนส่งมวลชนกรุงเทพ(ขสมก.) กล่าวว่า การเซ็นสัญญาโครงการจัดซื้อรถเมล์ NGV ล็อตแรกจำนวน 489 คันคงต้องเลื่อนออกไป 1 เดือนจากกำหนดเดิมในวันที่ 17 ส.ค.นี้ เป็นวันที่ 16 ก.ย.58 เพื่อรอผลการตรวจสอบความโปร่งใสในการประมูลให้แล้วเสร็จก่อน
“คาดว่าการลงนามในสัญญากับกลุ่มบริษัทร่วมค้า JVCC จะล่าช้าไปจากกำหนดเดิมอีกประมาณ 1 เดือน โดยคาดว่าจะสามารถลงนามได้ในวันที่ 16 ก.ย.58 จากเดิมที่จะลงนามในวันที่ 17 ส.ค.นี้” นางปราณี กล่าว         
แม้ที่ประชุมคณะกรรมการ ขสมก.จะมีมติรับรองผลการประมูลจัดซื้อรถเมล์ NGV จำนวน 489 คันแล้ว และทำหนังสือแจ้งผลการประกวดราคาไปยังกลุ่มบริษัทร่วมค้า JVCC ที่มี บริษัท ช.ทวีดอลลาเซียน จำกัด (มหาชน) หรือ CHO เป็นแกนนำเป็นผู้ชนะมูลแล้ว แต่บริษัท เบสท์รินกรุ๊ป จำกัด ผู้ยื่นประมูลอีกรายได้ร้องเรียนไปยังคณะกรรมการว่าด้วยการพัสดุด้วยวิธีทางอิเล็กทรอนิกส์(กวพ.อ.)ขอให้ตรวจสอบความโปร่งใสของการประมูลแล้ว โดยในวันที่ 13 ส.ค.58 อนุกรรมการของ กวพ.อ.จะพิจารณาในเบื้องต้นก่อนจะเสนอให้ กวพ.อ.ในการประชุมในวันที่ 26 ส.ค.
นายปราณี กล่าวว่า ขสมก.ได้รายงานให้กระทรวงคมนาคมรับทราบแล้ว ซึ่งก่อนหน้านี้ ขสมก.ได้ประสาน กวพ.อ.ว่าจะสามารถลงนามสัญญาไปได้เลยหรือไม่ ซึ่ง กวพ.อ.แนะนำว่าควรชะลอการลงนามออกไปก่อน เพราะทาง กวพ.อ.จะเร่งการพิจารณาให้เร็วที่สุด
ส่วนกรณีที่ เบสท์รินกรุ๊ป ยื่นฟ้องศาลปกครองนั้น ศาลมีคำสั่งไม่รับฟ้องและจำหน่ายคดีไปแล้ว ดังนั้นจะไม่มีผลกระทบต่อการดำเนินโครงการ เหลือเพียงรอผลการพิจารณาจาก กวพ.อ.เท่านั้น